KIRJALLINEN KYSYMYS P-3479/00 esittäjä(t): Ari Vatanen (PPE-DE) komissiolle. Nykyisten autoverojen epäyhdenmukaisuus sisämarkkinoiden ja vapaan kaupan periaatteen kanssa.



Virallinen lehti nro 163 E , 06/06/2001 s. 0133 - 0134



KIRJALLINEN KYSYMYS P-3479/00 esittäjä(t): Ari Vatanen (PPE-DE) komissiolle (31. lokakuuta 2000) Aihe: Nykyisten autoverojen epäyhdenmukaisuus sisämarkkinoiden ja vapaan kaupan periaatteen kanssa Komissiota pyydetään tutkimaan ensisijaisena asiana, miten autoverotuksessa ilmenevät vääristymät voidaan poistaa. Monissa jäsenvaltioissa verotusjärjestelmä kohtelee epäoikeudenmukaisesti autojen tuontia erityisesti siinä tapauksessa, kun maahantuoja on yksityishenkilö. Maahantuodusta autosta perittävät verot eivät useinkaan perustu auton todelliseen arvoon, varsinkin kun kyseessä on käytetty auto. Kohtuuttoman korkeat verot rajoittavat EU:n sisäistä kauppaa ja estävät kilpailukykyisten markkinoiden kehittymisen Euroopan unionissa. Euroopan yhteisön perustamissopimuksen 25 artiklassa kielletään tuonti- ja vientitullit jäsenvaltioiden välillä sekä vaikutukseltaan niitä vastaavat maksut. Mihin toimiin komissio aikoo ryhtyä autojen tuontia koskevien mielivaltaisten sääntöjen aiheuttamien vääristymien poistamiseksi? Mitä toimia komissio aikoo toteuttaa sellaisen avoimen autojen tuonnin mahdollistamiseksi, joka on yhdenmukainen yhteisön lainsäädännön kanssa? Milloin eurooppalaiset kuluttajat voivat nauttia aitojen sisämarkkinoiden eduista autoa ostaessaan? Frederik Bolkesteinin komission puolesta antama vastaus (8. joulukuuta 2000) Kun on kysymys erityisten autoverojen soveltamiseksi laskettavasta verotusarvosta, komissio on jo pannut vireille rikkomuksesta johtuvia menettelyitä useita jäsenvaltioita vastaan, jotka eivät täysimääräisesti kunnioita yhteisön tuomioistuimen oikeuskäytännössä määrättyä periaatetta, jonka mukaan verotuksen on kohdistuttava ajoneuvon todelliseen arvoon. Muitakin rikkomuksesta johtuvia menettelyitä on vireillä, ja ne koskevat verottomuutta käytettäessä ajoneuvoa väliaikaisesti muussa jäsenvaltiossa kuin ajoneuvon rekisteröintimaassa sekä verottomuutta, joka liittyy toisesta jäsenvaltiosta peräisin olevien ajoneuvojen siirtoon asuinpaikkaa vaihdettaessa (yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista 28 päivänä maaliskuuta 1983 annettu neuvoston direktiivi 83/182/ETY(1) ja luonnollisten henkilöiden henkilökohtaisen omaisuuden lopullisessa maahantuonnissa jäsenvaltiosta sovellettavista verovapauksista 28 päivänä maaliskuuta 1983 annettu neuvoston direktiivi 83/183/ETY(2). Mikäli kyseiset jäsenvaltiot eivät noudata komission niille perustelluissa lausunnoissaan antamia suosituksia, komissio voi jättää asian tuomioistuimen käsiteltäväksi EY:n perustamissopimuksen 226 artiklan (entinen 169 artikla) ja sitä seuraavien artikloiden määräysten perusteella. EY:n perustamissopimuksen 25 artiklan osalta, joka kieltää tullit ja vaikutukseltaan vastaavat maksut, komissio ilmoittaa arvoisalle parlamentin jäsenelle, että sen toiminta verotuksen alalla perustuu syrjinnän kieltämiseen (perustamissopimuksen 90 artikla (entinen 95 artikla) eikä perustamissopimuksen 25 artiklaan (entinen 12 artikla). Sen lisäksi, että komissio valvoo yhteisöoikeuden soveltamista, se antoi helmikuussa 1998 neuvostolle ehdotuksen, jonka tarkoituksena on muuttaa direktiivejä 83/182/ETY ja 83/183/ETY siten, että ne ottavat paremmin huomioon sisämarkkinoiden vaatimukset. Neuvosto ei ole vielä hyväksynyt tätä ehdotusta. Lisäksi komissio laatii parhaillaan yleistiedonantoa ajoneuvoverotuksen alalta. Komissio arvioi, että sen toiminta johtaa Euroopan kansalaisten tilanteen huomattavaan paranemiseen tällä alalla. (1) EYVL L 105, 23.4.1983. (2) EYVL L 105, 23.4.1983.